b'\n_START_ARTICLE_\nAndrew Kobal\n_START_SECTION_\n\xc5\xbdivljenjepis\n_START_PARAGRAPH_\nAndrej Kobal, od leta 1930 Andrew Kobal, se je rodil v Cerknem. V prvi svetovni vojni je voja\xc5\xa1ko slu\xc5\xbebo slu\xc5\xbeil na \xc4\x8ce\xc5\xa1kem, v Romuniji, konec vojne pa je do\xc4\x8dakal v Italiji na Pijavi. Kmalu po koncu prve svetovne vojne pobegnil iz gori\xc5\xa1kih zaporov v Ljubljano, nato nekaj \xc4\x8dasa delal v Slovenj Gradcu, od tam pa preko okupirane Primorske 1921 od\xc5\xa1el v ZDA, kjer je dosegal \xc5\xa1tiri doktorate. V za\xc4\x8detku je bil pomo\xc4\x8dnik urednika Prosvete, nato je tri leta urejal Mladinski list. V za\xc4\x8detku tridesetih let 20. stoletja je bil nekaj \xc4\x8dasa lektor slovenskega jezika na Univerzi Columbia v New Yorku, tam je leto dni tudi predaval jugoslovansko knji\xc5\xbeevnost. Na povabilo Bele hi\xc5\xa1e je spoznal predsednika Hooverja._NEWLINE_Kasneje je zaslovel zaradi iznajdbe psiholo\xc5\xa1kih testov, na kar ga je opazila tudi ameri\xc5\xa1ka vlada. V drugi svetovni vojni je slu\xc5\xbeil na strani Zdru\xc5\xbeenih dr\xc5\xbeav. Obve\xc5\xa1\xc4\x8devalno je po\xc5\xa1iljal trojke v zasedeno Evropo, predvsem v balkanske dr\xc5\xbeave. Po vojni je slu\xc5\xbeil nekaj let v Bolgariji, nato se je vrnil v Zdru\xc5\xbeene dr\xc5\xbeave. Kasneje ga je pod vodila na zasedeno Japonsko, v Ju\xc5\xbeno Korejo, Indijo in Pakistan. Po slu\xc5\xbebeni dol\xc5\xbenosti je veliko potoval. Zadnja leta je urejal arhiv ruske carske obve\xc5\xa1\xc4\x8devalne slu\xc5\xbebe. Kobal je bil poliglot in je govoril 15 jezikov._NEWLINE_Poro\xc4\x8den je bil s Srbinjo Nado s katero je imel tri sinove, eden je umrl ob rojstvu. Sin Mihael Toma\xc5\xbe Kobal (1939-1976), strokovnjak za akustiko, je umrl mlad star 37 let za posledicami kapi.\n_START_SECTION_\nLiterarno delo\n_START_PARAGRAPH_\nNjegove mladinske novele, ki jih odlikuje do\xc5\xbeiveta in zanimiva fabula, so izhajale v Mladinskem listu in Ameri\xc5\xa1kem dru\xc5\xbeinskem koledarju. Napisal je ve\xc4\x8d socialnih povesti ter vrsto \xc5\xa1aljivih enodejank in dalj\xc5\xa1ih komedij v slogu ljudskih iger, katere so slovenski odri v ZDA radi uprizarjali. V Gorici je 1975 in 1976 izdal spomine v dveh delih Svetovni popotnik pripoveduje I-II. Dva zvezka spominov so bogat vir o \xc5\xbeivljenju Slovencev v Ameriki. Kobal v njih opisuje njihove odnose, \xc5\xbeivljenje in politi\xc4\x8dne poglede ameri\xc5\xa1kih Slovencev, med drugim je kriti\xc4\x8den do pisatelja Luisa Adami\xc4\x8da, zaradi napadanja v \xc4\x8dasopisnih polemikah._NEWLINE_Kobal je napisal tudi knjigo Slovenec v slu\xc5\xbebi F.B.I. in druge zgodbe ameri\xc5\xa1kih Slovencev.'